b'\n_START_ARTICLE_\nZveza komunisti\xc4\x8dne mladine Jugoslavije\n_START_PARAGRAPH_\nZveza komunisti\xc4\x8dne mladine Jugoslavije (srbohrva\xc5\xa1ko: Savez komunisti\xc4\x8dke omladine Jugoslavije; makedonsko: \xd0\xa1\xd0\xbe\xd1\x98\xd1\x83\xd0\xb7 \xd0\xbd\xd0\xb0 \xd0\xba\xd0\xbe\xd0\xbc\xd1\x83\xd0\xbd\xd0\xb8\xd1\x81\xd1\x82\xd0\xb8\xd1\x87\xd0\xba\xd0\xb0\xd1\x82\xd0\xb0 \xd0\xbc\xd0\xbb\xd0\xb0\xd0\xb4\xd0\xb8\xd0\xbd\xd0\xb0 \xd0\xbd\xd0\xb0 \xd0\x88\xd1\x83\xd0\xb3\xd0\xbe\xd1\x81\xd0\xbb\xd0\xb0\xd0\xb2\xd0\xb8\xd1\x98\xd0\xb0; kratica SKOJ) je bila politi\xc4\x8dna mladinska organizacija Komunisti\xc4\x8dne partije Jugoslavije (KPJ). Pripadnikom SKOJ-a se je reklo skojevci._NEWLINE_\xc5\xbde samo dve leti po ustanovitvi zveze je bila ta prepovedana, s svojim delom so nadaljevali v ilegali in postali ena najbolj vplivnih mladinskih revolucionarnih organizacij v Kraljevini Jugoslaviji. Kasneje je zveza postala pomemben organizator narodnoosvobodilne vojne proti okupatorju in kvizlin\xc5\xa1kim skupinam. Po drugi svetovni vojni sej je SKOJ zdru\xc5\xbeil z Zdru\xc5\xbeeno zvezo protifa\xc5\xa1isti\xc4\x8dne mladine Jugoslavije in postal splo\xc5\xa1na organizacija jugoslovanske mladine \xe2\x80\x93 Ljudska mladina Jugoslavije (srbohrva\xc5\xa1ko: Narodna omladina Jugoslavije; kratica: NOJ), ki je kasneje postala Zveza socialisti\xc4\x8dne mladine Jugoslavije (SSOJ)._NEWLINE_Slovenski del organizacije se je imenoval Zveza komunisti\xc4\x8dne mladine Slovenije.\n_START_SECTION_\nZgodovina\n_START_PARAGRAPH_\nZveza komunisti\xc4\x8dne mladine Jugoslavije je bila ustanovljena 10. septembra 1919 v Zagrebu po zgledu sovjetske bolj\xc5\xa1evisti\xc4\x8dne mladinske organizacije Komsomol, ki jo je leta 1918 ustanovil Lenin. Zveza je sledila politiki Socialisti\xc4\x8dne delavske stranke Jugoslavije._NEWLINE_Sprva so bili oblikovani tudi regionalni komiteji, vendar so bili ukinjeni leta 1920. Leta 1921 je bila organizacija prepovedana skupaj s stranko, ki se je medtem preimenovala v Komunisti\xc4\x8dno partijo Jugoslavije. Dva kongresa sta bila tako organizirana tajno, drugi kongres je bil junija 1926, tretji pa junija 1926. Medtem je SKOJ postal \xc4\x8dlan Mednarodne komunisti\xc4\x8dne mladine._NEWLINE_Med obema svetovnima vojnama je bilo veliko \xc4\x8dlanov organizacije ubitih, skupaj z drugimi komunisti. Med njimi je bilo tudi sedem sekretarjev SKOJ-a: Pavle Marganovi\xc4\x87, Mijo Ore\xc5\xa1ki, Pero Popovi\xc4\x87, Josip Kolumbo, Josip Debeljak in Zlatko \xc5\xa0najder. Eden od sekretarjev SKOJ-a je bil tudi Ivo Lola Ribar. Ob tem je \xc5\xa1tevilo \xc4\x8dlanov organizacije za\xc4\x8delo rasti. Regionalni komiteji so bili ponovno ustanovljeni leta 1939. Pred za\xc4\x8detkom druge svetovne vojne je organizacije imela 30000 \xc4\x8dlanov._NEWLINE_Po okupaciji Jugoslavije leta 1941, je SKOJ organiziral skupna mladinska zdru\xc5\xbeenja pod imenom \xc2\xa0\xc2\xbbAntifa\xc5\xa1isti\xc4\x8dni mladinski komite\xc2\xab\xc2\xa0, katerega cilj je bil boj proti fa\xc5\xa1izmu. Vsi antifa\xc5\xa1isti\xc4\x8dni komiteji so se na kongresu Antifa\xc5\xa1isti\xc4\x8dne mladine Jugoslavije v Biha\xc4\x87u leta 1942 zdru\xc5\xbeili pod imenom Zdru\xc5\xbeena zveza protifa\xc5\xa1isti\xc4\x8dne mladine Jugoslavije (kratica: USAOJ), S tem je SKOJ postal del \xc5\xa1ir\xc5\xa1e organizacije, vendar pa je vseeno nadaljeval z neodvisnim delom znotraj nje._NEWLINE_Vsi, ki so \xc5\xbeeleli postati \xc4\x8dlani KPJ so se do leta 1945 najprej morali vklju\xc4\x8diti v SKOJ, \xc4\x8de so se dokazali kot aktivisti, so lahko postali \xc4\x8dlani KPJ. Po letu 1945 in prevzemu oblasti so komunisti sprejeli zakon po katerem so bili vsi otroci v Jugoslavije s starostjo 16 let avtomati\xc4\x8dno vpisani v republi\xc5\xa1ko in s tem jugoslovansko zvezo komunisti\xc4\x8dne mladine. V programu je imela zapisano zavezanost mladine k \xc5\xa1irjenju in utemeljevanju idej marksizma, komunizma, revolucije in narodnoosvobodilnega boja (NOB)._NEWLINE_Najstarej\xc5\xa1i \xc4\x8dlani, razen funkcionarjev organizacije so bili lahko stari najve\xc4\x8d 28 let. Voditelji organizacije so morali biti tudi \xc4\x8dlani Zveze komunistov Jugoslavije.\n_START_SECTION_\nKasnej\xc5\xa1e organizacije\n_START_PARAGRAPH_\nMaja 1946 se je USAOJ preimenoval v Ljudsko mladino Jugoslavije (NOJ). Leta 1948 pa sta se SKOJ in NOJ zdru\xc5\xbeila v eno organizacijo in nadaljevali z uporabo imena Ljudska mladina Jugoslavije._NEWLINE_Ljudska mladina Jugoslavije se je kasneje preimenovala v Zvezo socialisti\xc4\x8dne mladine Jugoslavije. Organizacija je delovala do leta 1989, ko je bila z razpadom Jugoslavije ukinjena._NEWLINE_Slovenski odbor se je preimenoval v Liberalno-demokratsko stranko Slovenije, ki je postala ena ve\xc4\x8djih slovenskih politi\xc4\x8dnih strank._NEWLINE_V Beogradu je bila leta 1992 osnovana Zveza komunisti\xc4\x8dne mladine Jugoslavije, ki obstaja \xc5\xa1e danes. Je \xc4\x8dlan Svetovne federacije demokrati\xc4\x8dne mladine in deluje na ozemlju Srbije.'